Papersnake/gushiwen huggingface dataset:
黄鲁直煎茶赋帖赞
岳珂（宋代）

茶虽以药煎，斯失正味。
字托以笔试，斯失正体。
以先生而比王定国，抑未知其何似。
于赋之尾，与他木异，
又莫详其孰是。要皆知乎识者之议，
敬藏以俟。
彭泽怀古
赵公豫（宋代）

青山环小邑，白水绕孤城。楚蜀源流远，衡庐气脉清。

云浮萦客思，日落动波声。堪羡陶彭泽，归田不问名。
次中秋不见月韵
叶茵（宋代）

五分秋色到银河，应是蟾蜍浴细波。
握手相期千里共，举头无细片云何。
愁边幸自逢欢伯，清处何须著豓娥。
未可来宵倦游赏，光辉依旧向人多。
梅花
张问陶（清代）

香雪濛濛月影团，抱琴深夜向谁弹。
闲中立品无人觉，淡处逢时自古难。
到死还能留气韵，有情何忍笑酸寒。
天生不合寻常格，莫与春花一例看。
沁园春·初冬乏食，感叹成词
陆震（清代）

鬻畚吹篪，余岂能为，惟耕是依。冀薄田多黍，兼供酿酒，穷冬有禦，岂叹无衣。

何意秋来，西风一夜，釜底孤城众壑归。茅檐下，惊鱼游花径，浪皱蓬扉。

稻粱十斛都稀。任饱饭、侏儒笑朔饥。更每思亲友，皆贫且病，谁言糠覈，可食而肥。

欲就天涯，故人禄厚，怅望千山又落晖。凌空去，问卢耽何术，有翮能飞。
阮吾山邀同徐松厂祝芷塘过法源寺看海棠和吾山原韵
沈初（清代）

昨朝归骑随春风，墙头始见繁枝红。颇思江南好春色，懊恨残梦催晨钟。

丁宁将车不辞远，准待明日寻城东。爱花正值探花使，招提一树晴霞烘。

却如有语向元子，只恐欲睡闻苏公。多情岂必谢儿女，旖旎自解怜柔踪。

红苞乍拆最娇小，深意含蓄诗人胸。香车宝马满京国，藏春却在禅门空。

虚堂梵放下夕鸟，濛濛花影烟光笼。
青雀歌（与卢象、崔兴宗、裴迪、弟缙同赋）
王维（唐代）

青雀翅羽短，未能远食玉山禾。

犹胜黄雀争上下，唧唧空仓复若何。
早出献州南门望京都有怀
刘崧（元代）

星汉微茫欲曙天，郊原寂历带平川。断槎初拥沙河淩，枯树犹含野烧烟。

健犊惯行驯应铎，蹇驴初试怯横鞭。登高南望神京远，彷佛红云是日边。
山前散策
白玉蟾（宋代）

月影黄昏后，诗天眼界宽。
野香寻得见，石背一枝兰。
偈倾一百三十三首
释法薰（宋代）

九夏安居，眉毛厮结。
一人发真归源，十方虚空迸裂。
三奠子
王恽（元代）

怅神光奕奕，天上良宵。花露湿，翠钗翘。风回鸾扇影，愁满紫云轺。

恨相望，虽一水，隔三桥。

朱弦寂寂，心思迢迢。人未老，鬓先雕。翻腾惊世故，机巧到鲛绡。

凉夜永，箫声咽，篆烟飘。
题湘潭丞黄子辩哦松轩
张栻（宋代）

黄子官居多暇日，今哦薄暮一窗中。
虽无虢虢循除水，但觉飕飕满屋风。
题寿阳梅妆图
王思谦（宋代）

一声白雁度江潮，便觉金陵王气销。
画史不知亡国恨，犹将铅粉记前朝。
金陵秋兴八首次草堂韵己亥七月初一作之二
钱谦益（清代）

杂虏横戈倒载斜，依然南斗是中华。
金银旧识秦淮气，云汉新中博望槎。
黑水游魂啼草地，白山新鬼哭胡笳。
十年老眼重磨洗，坐看江豚蹴浪花。
远游
黄希旦（宋代）

自在远游去，闲门谁见过。援琴空转轸，对酒不成歌。

秋景生新桂，凉风撼败荷。天涯谁是侣，岁暮莫蹉跎。
过十丈山
郑獬（宋代）

惯向长安事朝谒，满衫尘土厚於泥。
行人若爱青山好，何不暂时留马蹄。
和张伯雨寄揭曼石学士时揭奉旨祀岳渎留杭丐老
朱晞颜（宋代）

昭代频纡眷，严祠侈报功。名山登异数，盛选属明公。

雅志甘投散，新诗益启蒙。乾坤钟间气，湖海挹高风。

剩喜词臣旧，还欣地位崇。归桡先顺济，予告亦留中。

李令千奴富，相如四壁空。那知心暗折，转觉鬓先蓬。

翰墨追遗老，江山迟此翁。鹤归横碧海，花发上离宫。

故国人怀楚，仙都客自洪。君如滨寂寞，谁复起疲癃。

落落真堪数，堂堂讵可攻。二疏增汉重，五鬼固韩穷。

年至宁繁事，官优岂厚躬。春山乘款段，晓枕唱玲珑。

娱老书千帙，归休屋一丛。重逢千里异，近别十年匆。

技短株难劂，音希叩必鸿。已应惭宋玉，一赋大王雄。
陪吉守范淳元观玉虚观灵芝席上口占
韦骧（宋代）

庐陵盛事照明昌，浩荡西风八月凉。宾履共随红旆去，仙宫新月紫芝芳。

成非雨露宁无感，出近星辰别有祥。谁谓古书难尽信，眼看珍异答龚黄。
侠客控绝影诗
阳缙（南北朝）

青门小苑物华新，花开鸟弄会芳春。仙掌层台浮丽日，长楸广路起红尘。

园中追寻桃李径，陌上逢迎游侠人。游侠英名驰上国，人马意气俱相得。

白玉鹿卢秋水剑，青丝宛转黄金勒。复有鱼目并龙文，蹑影追风本绝群。

影入吴门疑曳练，形来西北似浮云。寄语幽并驰射客，未肯推门持借君。
过项王庙
姚范（清代）

中原逐鹿竟归刘，霸业从教一战休。龙虎早成天子气，侯王尚待故人头。

河山有地封屠狗，子弟无乡望沐猴。日暮江东何处是，满天风雨不胜愁。
凤凰台上忆吹箫 赠乔媪张氏
王恽（元代）

碧凤翘寒，玉宵宫晚，云窗误读黄庭。恨凌波罗袜，洛浦尘生。

往事风流云散，但翠衾、冷落余馨。人何在，淡妆缟袂，幽树柴荆。

相逢一尊芳酒，对夜色疏星，歌袅云停。记水南佳丽，姚魏池亭。

梦绕芙蓉城阙，归驭稳、缑岭风清。桃花晚，等闲休负瑶英。
后汉门。赵孝
周昙（唐代）

绿林清旦正朝饥，岂计行人瘦与肥。

为感在原哀叫切，鶺鴒休报听双飞。
宿州河亭书事
梅尧臣（宋代）

远泛千里舟，暂向郊亭泊。
观物趣无穷，适情吟有托。
林中鸦舅趣，席上蝇虎攫。
雨久草苗盛，田芜瓜蔓弱。
香粳稚子惯，脱粟家人薄。
少年都下来，聊问时所作。
新衣尚穿束，旧服变褒博。
我贪贫且贱，短褐随宜著。
送别
王娇红（元代）

绿叶阴浓花正稀，声声杜宇劝君归。相如千里悠悠去，不道文君泪湿衣。
初夏幽居杂赋
陆游（宋代）

修名宁复冀，余日苦无多。
已叹堂堂去，将如寂寂何！编篱护香草，埋盎贮清波。
儿戏君无笑，相从且浩歌。
别舍弟纯义
韦宪文（明代）

白发别良苦，金杯酌莫迟。蜉蝣看世事，松柏问襟期。

向子徐游岳，柴桑待解龟。高秋桂花发，万里讯南枝。
府公徽猷饷酒虾
方岳（宋代）

长须翁卧瓮头春，醉不胜扶绝可人。
琥珀色浓红透肉。珊瑚钩嫩冷生津。
欲醉野句不当价，粘出侯家总是珍。
此法纵传无此料，石桥雪水玉粼粼。
利见置酒燕超轩袭明赋诗次韵二首 其二
孙觌（宋代）

芋火鹑衣对懒残，铜瓶泣雨又更阑。枕流洗耳真堪笑，映雪看书且耐寒。

共惜分襟能几日，直须把酒罄交欢。风流喜见佳公子，未信穷途白眼看。
方推官寄新茶
曾巩（宋代）

采摘东溪最上春，壑源诸叶品尤新。
龙团贡罢争先得，肯寄天涯主诺人。
征妇吟
陈淳祖（宋代）

虏退沙场洗战斑，谁家不上望夫山。
江边迤逦春无赖，杨柳枝垂人不还。
杨天泉送腊梅石榴更乞碎柳一株
许炯（明代）

梅叶青青雪后看，石榴花吐晓春寒。频年离别愁无那，欲种垂杨系马鞍。
即事
孙应时（宋代）

江梅玉立故清妍，心友猗兰弟水仙。
终日相看静无语，一时风味也堪怜。
洞庭口占
李曾伯（宋代）

舟子方将北，封姨不肯南。
去帆冲急浪，古寺隐晴岚。
远渚鸦千百，中流鸥两三。
短篷聊徙倚，底用客程贪。
巢湖阻风夜起观天
黎廷瑞（宋代）

流行坎止信悠然，又泊湖东两日船。
客里风光忙似毂，梦中归路直如弦。
西风渺渺方摇夜，北斗离离正挂天。
寄语龙鱼莫相戏，向来此地亦桑田。
和普公赋东园十题 其六 假山
梅尧臣（宋代）

太山不可历，石齿齧人足。聊集怪与奇，苍苍都在目。

何须引寒流，平地作溪谷。
十四夜同陆华父登方清臣问月台
欧大任（明代）

万户正西风，登台得谢公。清光摇几席，寒影入帘栊。

笛起沧波外，觞飞白露中。还同吴苑客，今夕赋江枫。
杨柳青
吴承恩（明代）

村旗夸酒莲花白，津鼓开帆杨柳青。
壮岁惊心频客路，故乡回首几长亭。
春深水涨嘉鱼味，海近风多健鹤翎。
谁向高楼横玉笛，落梅愁绝醉中听。
宗家成仲以先子所题墨竹求诗
朱同（明代）

先子手笔故家竹，蟠虬蛟龙墨尚新。典则喜存三世物，文章犹见百年人。

修茎已傲风霜晚，嫩叶还沾雨露春。欲继短篇题纸背，披图令我倍思亲。
卜居
陈肇兴（清代）

经年避贼寇，迁徙无定宿。有客晨过门，言善君平卜。

长揖前致晨，再拜发龟椟。自从丧乱来，八口滞空谷。

供亿无故人，反噬有僮仆。亲朋多白眼，群奸遥侧目。

入海愁蛟龙，登山畏虺蝮。吾宁居九夷，负矢射麋鹿；

将委心任运，彫零依草木。吾宁请长缨，中原竞驰逐；

将浮沉观变，憔悴匿林麓。吾宁依刘表，附会救饘粥；

抑将说隗嚣，辨论穷反覆。吾宁学杜甫，悲歌以当哭；

抑将效扬雄，清静自投阁。宁百折不回，守身如守玉；

将模棱两可，与世同龌龊。绝温峤裾，将戏老莱服。

摇顾荣扇，将采陶潜菊。宁为辕下驹，将作云中鹄。

宁朝秦暮楚，将夜行昼伏。宁去依他人，抑来为宗族。

宁四海为家，抑一枝自足。吁嗟天下乱，举世方皆浊。

瓦釜竞雷鸣，干镆埋地狱。豺虎横咆哮，麒麟遭鞭朴。

衣绣原非荣，披褐讵云辱。世无平不陂，道无往不复。

詹尹将拂龟，贾生或赋鵩。何者为吉凶，何者为祸福？

知几有神明，尚其再三告。客闻呀然笑，释策止弗渎。

王绩醉为乡，志和船作屋。在我求其是，到处皆安乐。

七子沉湎同，三闾清醒独。用行君之意，何必问龟壳！
五月九日甲子至月望庚午大雨水不已十首
方回（元代）

江南梅子雨，骚客古今愁。
岂意连年夏，频妨庶事秋。
为鱼民自痛，食肉尔何忧。
衰老那禁得，看天独倚楼。
和方丞
陈宓（宋代）

夜投官舍鼓逢逢，雨急风喧梦作江。
怪得萧然世俗虑，主人高致在轩窗。
和王宪长入海幢原韵 其二
释今无（明代）

风暖沉香浦，人乘范蠡舟。林光堪待月，心浪已无沤。

天与閒官福，江随妙墨流。金山留带处，不及碧云头。
导引·龟书畀姒
佚名（宋代）

龟书畀姒，历数在皇躬。揖逊仰高风。鼎湖龙去遗弓堕，冠剑锁深宫。涂山齐德翊成功。仙魄蚤宾空。珍台闲馆栖神地，献飨永无穷。
书怀示友十首
陈与义（宋代）

我策三十六，第一当归田。
柴门种杂树，婆娑乐余年。
是中三益友，不减二仲贤。
柏树解说法，桑叶能通禅。
闲立
罗与之（宋代）

晚来闲立小溪边，看彻遥峰入紫烟。
四壁尽堪供我隐，一寒未至乞人怜。
功名不与樽前事，时序宁知局上迁。
可笑区区当世士，满怀冰炭苦相煎。
送紫阳王山长俊甫如武林五首
方回（元代）

钱塘湖上试经过，便似帮淮玉树歌。
突兀栖台新佛刹，依稀灯火旧沙河。
士皆戎服骈鞍马，女尚宫妆拂黛蛾。
我欲同君理轻棹，苏堤呼酒酹东坡。
离阙下日感恩
李建勋（唐代）

二年尘冒处中台，喜得南归退不才。即路敢期皇子送，

出关犹有御书来。未知天地恩何报，翻对江山思莫开。

斜日苇汀凝立处，远波微飏翠如苔。
聊且园为李雍时侍御赋
韩日缵（明代）

辟园傍城隅，结搆亦聊且。槿藩分三径，翠幄亘四野。

红蕤铺新陌，翳林覆古瓦。奇卉烂纷披，嘉树杂枌槚。

乳莺春意繁，醉叶秋颜赭。月阶竹影碍，风涧荷珠泻。

桑麻被畦畴，穜稑刈盈把。抱瓮逢丈人，扶筇或静者。

主人未言归，簪笔周柱下。山灵护松筠，宾从理风雅。

衣绣时昼行，花坞嘶骢马。
寄题郑氏坟亭
项安世（宋代）

不识亭前路，应知孝子情。
未甘黄壤隔，犹共白云横。
好在当时意，端从苦处生。
愿言珍体发，圣学诗深评。
宿江阴得太初书
殷云霄（明代）

侵晨发毗陵，薄暮及江阴。积雪明高原，归鸟喧前林。

孤舟风雨夕，大江云雾深。遥遥越乡感，脉脉游子心。

美人隔江浦，寤寐安可寻。情至物有合，离析领瑶音。

爱赏欣自古，慕群悲独今。寄言狂歌客，一樽待吾斟。
挽吏部石似之
虞俦（宋代）

四海声名桂一枝，流年仅及手中蓍。
康成未免龙蛇厄，翁子宁酬富贵期。
天上玉楼须好记，人间金谷漫遗诗。
宦途落寞知音绝，三抚朱弦只自悲。
送人还阙
强至（宋代）

谈笑三年陪主帅，文章二纪在公卿。
莫辞别酒倾秦地，且听离公唱渭城。
鞍马入关侵腊尾，宫莺到阙破春声。
朝廷拔擢贤才急，合有当涂荐姓名。
沁园春（用周潜夫韵）
洪咨夔（宋代）

秋气悲哉，薄寒中人，皇皇何之。更黄花吹雨，苍苔滑屐，栏空斗鸭，床老支龟。静里跫音，明边眉睫，蹴踏星河天脱革几。清谈久，顿两忘妍丑，嫫姆西施。

濂溪家住江湄。爱出水芙蓉清绝姿。好光风霁月，一团和气，尸居龙见，神动天随。著察工夫，诚存体段，个里语言文字非。君家事，莫空将太极。散打图碑。
玉女花 其二
徐积（宋代）

国艳虽殊情太少，蛾眉不画双瞳瞭。新就明河洗面来，更佩明珠踏瑶草。

不用朱鸾与紫霞，玉麒麟驾白云车。君看面上都无邪，更看身上都无瑕。

越王国女金可邀，卓王孙女琴可招。更有秦王家弄玉，嫁人只被爱吹箫。
和中甫兄春日有感
王安石（宋代）

雪释沙轻马蹄疾，北城可游今暇日。
溅溅溪谷水乱流，漠漠郊原草争出。
娇梅过两吹烂熳，幽鸟迎阳语啾唧。
分香欲满锦树园，剪彩休开宝刀室。
胡为我辈坐自苦，不念兹时去如失。
饱闻高径动车轮，甘卧空堂守经帙。
淮蝗蔽天农久饿，越卒围城盗少逸。
至尊深拱罢箫韶，元老相看进刀笔。
春风生物尚有意，壮士忧民岂无术。
不成欢醉但悲歌，回首功名古难必。
往凤凰院观稼
吴几复（宋代）

使旌巡稼欲观农，赏景留宾大衮东。溪锁豹眠闲雾露，台雕凤集旧梧桐。
句
刘沧（唐代）

海曙云浮日，江遥水合天。（发浙江，见《诗人玉屑》）
偈颂一百六十首 其一三二
释宗杲（宋代）

普贤身相无有二，八万四千毛孔刹。一一毛孔一如来，一一如来一塔庙。

舍利坚固金刚身，虚空可坏此不朽。女子陈氏报劬劳，一一塔庙一瞻礼。

满足八万四千拜，尽诸毛孔无有遗。所获功德不可量，正与普贤行愿等。

用严数父及慈母，遍及法界诸有情。永离苦海證菩提，悉得心空超彼岸。
西江月
张抡（宋代）

雪似琼花铺地，月如宝鉴当空。光辉上下两相通。千古谁窥妙用。

若悟珠生蚌腹，方知非异非同。阴阳相感有无中。恍惚已萌真种。
韩伯声后圃梅花盛开招赏冗夺不获赴诗以谢之 其二
张萱（明代）

种梅三百本，不放一枝花。闻说陶潜宅，浑如处士家。

淡香吹旖旎，疏影送横斜。为语缟衣舞，罗浮路不赊。
留别杨应宁佥宪
程敏政（明代）

杨君我良友，一别经几秋。不图今日来，相见古润州。

颜色甚憔悴，知子非穷愁。无奈寸草心，更抱苍生忧。

蔀斋共蔬食，为子一日留。子才非词藻，立志希前脩。

有如霜涧松，不作春花羞。向来稍自见，足应明堂求。

我生本迂戆，未老惊白头。负恩合窜殛，徼倖归林丘。

子幸不弃我，晤言如有投。感此意不极，翩然愧难酬。

萧萧白日雨，黯黯沧江楼。行装已戒晓，鸣榔发孤舟。

后会杳难期，岁月如奔流。迟子崇令德，盟言慰朋游。
次韵韶美义夫两家举孙
王灼（宋代）

两翁连诗轴，夸我新生孙。
种德固有后，扰龙同一门。
祥应偶然耳，矫激知刘昆。
要令百世祀，那止一饭恩。
遥知汤饼局，欢传溪上村。
茅堂满宾客，秫酒对鸡豚。
我亦劝两翁，自放琴与樽。
此生复何事，醉吟阅朝昏。
杂曲歌辞。鸣雁行
韩愈（唐代）

嗷嗷鸣雁鸣且飞，穷秋南去春北归。去寒就暖识所处，

天长地阔栖息稀。风霜酸苦稻粱微，羽毛摧落身不肥。

徘徊反顾群侣违，哀鸣欲下洲渚非。江南水阔朝云多，

草长沙软无网罗，闲飞静集鸣相和。违忧怀息性匪他，

凌风一举君谓何。
野眺
释绍嵩（宋代）

柳绕平湖绿映堤，堤边柳色更相宜。
风来众绿一时动，不为愁人住少时。
过祝氏南山
赵蕃（宋代）

梦寐南山久，今朝始一来。
主人虽不在，亦许步崔嵬。
咏史上·汉高帝八首
陈普（宋代）

欲来不解自操持，白日明庭抱爱姬。
世降的从何处起，醉眠王母二家时。
春光
李商隐（唐代）

九十春光斗日光，山城斜路杏花香。
几时心绪浑无事，得及游丝百尺长。
夜间风雨有感
张耒（宋代）

留滞招提未是归，卧闻秋雨响疏篱。
何当粗息飘萍恨，却诵僧窗听雨诗。
汪象先伯仲招游城东阮姬馆即席索诗题壁间
胡应麟（明代）

落魄长安思转豪，新声同听郁轮袍。看花误入林中竹，采药迷行洞口桃。

小玉横钗频拥髻，阿环持砚伺挥毫。酣歌剩发青莲兴，莫遣汪郎笑二毛。
同诸友城南张园赏梅十首
邵雍（宋代）

折来嗅了依前嗅，重惜清香难久留。
多谢主人情意切，未残仍许客重游。
铁塘书事（此诗为杨完哲而作）
唐肃（宋代）

鬼马萧萧踏暮云，花奴啼杀故将军。
雕弓不反腰间韔，玉貌空啼马上裙。
报国有心徒耿耿，驭兵无律竟纷纷。
关西太尉非华胄，谁撰麒麟石上文。
即事
陆游（宋代）

我爱湖山清绝地，抱琴携鹤住茆堂。
药苗自采盘蔬美，菰米新舂钵饭香。
南浦风烟无限好，北轩雷雨不胜凉。
旧交散落无消息，借问黄尘有底忙？
白莲雨后渐衰
释居简（宋代）

晓池芳柄褭残馨，褪雨欹风鹭委翎。
碧展一奁秋練練，似怜玉色镜中零。
昼睡起偶赋
陆游（宋代）

蝴蝶与蒙庄，颓然寓一床。
日随香篆过，梦逐雨声长。
酒喜新篘绿，橙如故岁黄。
昏昏还隐几，谁识老龟堂？
过崇德县
方回（元代）

枯柳无风影不摇，败墙颓屋意萧萧。
忽然唤醒承平梦，犹有红栏夹画桥。
巩仲至和张少卿韵约同寄一首
韩淲（宋代）

叹息南湖老，诗禅只自深。雨花归宴坐，风叶对孤斟。

城郭舟车会，斋房翰墨林。遥知定中起，吟啸也如瘖。
明发西馆晨炊蔼冈四首
杨万里（宋代）

何须名苑看春风，一路山花不负侬。
日日锦江呈锦檨，清溪倒照映山红。
竹香子（同郭季端访旧不遇，有作）
刘过（宋代）

一琐窗儿明快。料想那人不在。熏笼脱下旧衣裳，件件香难赛。

匆匆去得忒煞。这镜儿、也不曾盖。千朝百日不曾来，没这些儿个采。
句
释净照（宋代）

盘馔春多笋，厨薪泾带苔。
坚里住广福
袁说友（宋代）

高僧七十未龙钟，飞锡飘然百里中。
正欲逢场施手段，不妨临里入花丛。
把茅便可传宗旨，一钵由来是祖风。
直要空门高著眼，看渠拍手任西东。
叠中秋帖子词韵命翰苑诸臣和之 其一
弘历（清代）

风月湖山卅载间，今朝歌舞不宜删。姮娥也似添豪兴，早上璇霄映碧山。
凤池吟·题励滋大郊居图小照
黄之隽（清代）

三岛楼台，十洲云水，才有如此神仙。讶披图相见，似曾相识，韵宇翩然。

横榻科头，縠衫犹带御炉烟。红尘不惹，桐蕉荷竹，尺五之天。

蓬莱儤直三世，有赐书万卷，插架相传。在直庐深处，圆明园左，槐树街边。

退食归来，履痕踏不到花前。忙何事，为沉吟、应制新篇。
贽林路教
杨公远（宋代）

千载孤山处士星，只将閒逸了平生。一联好句香犹在，几世闻孙声最清。

泮水工夫施教雨，梅花标格待和羹。不知野叟何缘分，邂逅城闉幸识荆。
大树堡晤王若愚参军
吴为楫（清代）

越巂资屏障，周戎疆索分。河声瘖万马，岭势勒千军。

大树威犹震，夷巢净不氛。娵隅问何物，蛮语纪初闻。
侄溥生男命日迎孙取迎长之义且为方来期也因
陈著（宋代）

应梦熊祥月又圆，以迎命汝岂徒然。
迟之蓐卧十朝后，恰似阳来一日前。
极处逢生天意在，长孙得嫡祖心传。
相期他日成人事，复见升平要著鞭。
用山谷上东坡韵与冯黎州
李流谦（宋代）

鼓镛作宫庭，缶盎不能声。
仟圆起濒死，乃欲进豨苓。
淫书有痼起，展卷自弱龄。
俗学或攘之，正忧荆棘生。
孔颜共一世，余事不芥蔕。
跪求直指处，遂了不朽计。
江行即事八首 其六
李纲（宋代）

合踏青山转碧川，雨馀风月更婵娟。光铓影渡星河碎，片段气蒸云物鲜。

心系鸰原千里外，梦回鼓角五更前。翠华杳杳今何处，怅望东吴空惘然。
哭崔常侍晦叔
白居易（唐代）

顽贱一拳石，精珍百炼金。名价既相远，交分何其深。

中诚一以合，外物不能侵。逶迤二十年，与世同浮沈。

晚有退闲约，白首归云林。垂老忽相失，悲哉口语心。

春日嵩高阳，秋夜清洛阴。丘园共谁卜，山水共谁寻。

风月共谁赏，诗篇共谁吟。花开共谁看，酒熟共谁斟。

惠死庄杜口，钟殁师废琴。道理使之然，从古非独今。

吾道自此孤，我情安可任。唯将病眼泪，一洒秋风襟。
过郑处士
白居易（唐代）

闻道移居村坞间，竹林多处独开关。

故来不是求他事，暂借南亭一望山。
行县夜宿胡民部鹤汀山庄和壁间韵
潘业（清代）

半通墨绶一官微，滋味仍然是布衣。无可柰何甘蠖伏，不如归去羡鸿飞。

山衙看竹随流水，别墅停骖送夕霏。纵今尘襟能暂涤，梦魂犹自恋彤扉。
奉答雅均途中见寄二首
强至（宋代）

贫固诚吾分，廉斯亦士常。
漫多愚执守，愧少子文章。
虽幸相逢近，犹嗟此别长。
何时却南辔，重把论诗觞。
睡 其二
徐积（宋代）

人莫嗟劳生，睡者吾一乐。困来入醉乡，梦去得仙药。

瘦胫鹤伸足，老背龟侧壳。日出纸窗明，烟霞忽失脚。
句
胡君防（宋代）

桃榔雨醉江城夜，橄榄风吟野驿秋。
使君沈虞卿宗丞命赋郡圃罗汉树其树叶如杨梅
林宪（宋代）

参云亭前罗汉树，非桧非杉独雄据。
苍皮剥落珊瑚寒，错节轮囷海花蠹。
修圆佛指叶沃光，刺历虾筒槎倒竖。
铜柯不受鸱蝮穿，翠葆还容藤蔓附。
藏牙敛翼方屈蟠，奋鬣张鳞忽驰鹜。
突如破浪六鳌回，蜿若惊雷蛰蛟煦。
摩空飕飕永夏凉，薄雾惨惨晚秋雨。
白猿叫月时出没，紫凤栖烟乍飞举。
开花琐碎儿女笑，结子模糊罗汉具。
威仪庄肃初入定，向背跏趺欣共住。
蒙头大似安禅时，瞑目还同摩顶处。
得非天台五百仙，此地钵提曾得度。
偶然一念落树石，不觉形骸成布露。
何时收拾过石桥，未免根侏伴龙顾。
更疑地主屈将军，开避岩荒肇城宇。
剪除魔怪迎道猷，飞锡半千此焉驻。
神通堕在造化中，千载英灵飞不去。
犀坚久矣耐风霆，樗散非徒免斤斧。
盆山秀耸不足论，猊座婆娑通一路。
峥嵘下笑桃李繁，奇怪应须鬼神护。
使君自是名世才，善政报成多暇豫。
悠然领客上参云，篆隶传观酒深注。
平生好古邱壑会，指树轩渠命之赋。
我无文章光焰长，搜搅经时乏佳趣。
昨宵梦游兹树巅，环视溪山莽回互。
上云变幻舞龙鸾，下风清和写韶濩。
最高峰在樛枝底，方广寺随纤叶寓。
一枝一叶一沙界，应供各谈无义句。
启予一啸谁划然，八表泠泠树欣翥。
赠别于群投笔赴安西
刘长卿（唐代）

风流一才子，经史仍满腹。心镜万象生，文锋众人服。

顷游灵台万，频弃荆山玉。蹭蹬空数年，裴回冀微禄。

朅来投笔砚，长揖谢亲族。且欲图变通，安能守拘束。

本持乡曲誉，肯料泥涂辱。谁谓命迍邅，还令计反覆。

西戎今未弭，胡骑屯山谷。坐恃龙豹韬，全轻蜂虿毒。

拂衣从此去，拥传一何速。元帅许提携，他人伫瞻瞩。

出门寡俦侣，矧乃无僮仆。黠虏时相逢，黄沙暮愁宿。

萧条远回首，万里如在目。汉境天西穷，胡山海边绿。

想闻羌笛处，泪尽关山曲。地阔鸟飞迟，风寒马毛缩。

边愁殊浩荡，离思空断续。塞上归限赊，尊前别期促。

知君志不小，一举凌鸿鹄。且愿乐从军，功名在殊俗。
句
李曾伯（宋代）

能张吾军从古少，差强人意似君无。
京师相善者乡友四人各赋一篇以见其所慕 适正
陈渊（宋代）

淡薄不易亲，和平不可离。平生一樽酒，万事醒复醉。

诗成稿不存，物至情无累。纷纷尘俗中，笑里有真意。
潘恭叔欲归寿其母夫人谢子畅以事客其馆辞病
赵蕃（宋代）

伏暑推不去，秋风来何暮。
深居谢巾帻，适意亲杖屦。
缅怀江湖游，怅望南北路。
旧交已如隔，新知孰成故。
庞公非浪出，东野方废务。
共饯献觞人，我病不得与。
正月廿一日徐二机招同人社集惠山炼石阁小饮复步石林看梅得池字
华沅（元代）

澹荡春光入小诗，寻僧更访岁寒姿。迎风回雪飘苍径，带影和云卧绿池。

索笑几忘人坐久，耐吟翻觉我来迟。言归携手同惆怅，斜月疏烟动远思。
次胡仲申先生斋居述怀韵十首兼简宋景濂先生 其三
童冀（明代）

一春常苦雨，晴意晚方佳。坐看庭前蚁，成行上古槐。
送韩玉汝太傅知洋州三首
梅尧臣（宋代）

函关见残雪，褎谷闻春禽。
禽响通朱轮，马嘶入青林。
花明乱石路，云抱寒泉岑。
天外汉江来，城下渔网沉。
庖供缩项鳊，坐使宫娥斟。
农桑不须教，古俗自通今。
修西方十劝 其六
道镜　善导（唐代）

劝君六，念佛时中恒相续。假使不念顺凡情，何日得离生死狱。
送禅人化缘转藏
释慧方（宋代）

经头以字孰能测，举起分明好消息。劳生未晓直截机，双林大士运神力。

括囊五教妙全提，高张八面真奇特。汝行如是化檀那，推转机关超奥域。
雪中
释元肇（宋代）

篮舆走白沙，风雪正交加。片石皆成玉，茎茅尽著花。

禽危巢欲堕，樵失路应差。归晚堪寻处，清溪一线斜。
甬东吕山人自蓟复游晋，因览天海，骊歌有赠
戚继光（明代）

道辟在重华，道隐在素王。其流蔚无尽，散之丘壑旁。

抗志倘弗徇，草木增芬芳！卓哉吕家二，又称四明狂。

一与五岳盟，托瞩殊未央。论交齐显遁，和歌叶宫商。

少微丽中天，海宇挹精芒。长啸断虹霓，坐客慨且慷。

逸驾不可攀，白云载翱翔。孤竹留丛祠，千里携椒浆。

清风飒然来，参差开君裳。三叹怀伊人，圣贤亦摧藏。

枯卉带寒澌，古碛啼蛩螀。事去能复征，山川郁相望。

余愧老抱关，投袂暂徜徉。蚤岁阻越徼，暮龄逢燕疆。

遂此平生欢，十日为持觞。但识径寸丹，无嗟颠毛苍！

愿言往从之，王命或靡遑。铅椠大有权，戈戟分余光。

行游固莫偕，欢燕诚难忘！出门歧路多，雨雪纷河梁。

还问御者期，离合岂必常？所至猿鹤迎，何异归旧乡？

婚嫁谅已毕，松菊任其荒。顾谓向子平，遐举非柴桑。

为君赋骊驹，君马玄以黄。
范蠡载西施图歌 其二
宋湘（清代）

男儿生不军门杀贼子，泪泪江湖空老死。男儿报国岂必定封湖，美人醇酒复何求。

乾坤浩荡山河悠，渔竿三尺当春流。波上鸳鸯沙上宿，日日双双任去留。

大夫姓范人姓施，为问行人知不知。千金到手即挥洒，明日陶朱今子皮。

世间万事谁真假，才道芙蓉又野马。十年变作吴宫秋，谁是当时浣纱者？

吁嗟乎，君红粉，我白头，湖中有酒湖中游。仰天大笑出门去，西施即在湖中住。
稚子弄冰
杨万里（宋代）

稚子金盆脱晓冰，彩丝穿取当银钲。(银钲 一作：银铮)
敲成玉磬穿林响，忽作玻璃碎地声。(玻璃 一作：玻瓈)
北归
宋祁（宋代）

一水清波驶，还将桧檝归。
缨緌成素滥，猿鹤恐长违。
斗外城隅出，云端阙影微。
定知朝夕鸟，却望汉台飞。
朱邵州挽词
戴栩（宋代）

湖湘梦断两旌红，素业俄随逝水东。
邑政清平民是子，京钱流水楮如铜。
只今吏道通才少，况尔家庭友谊崇。
欲挽九原无好句，漫同回札寄飞鸿。
和权载之离合诗（时为国子司业）
武少仪（唐代）

少年慕时彦，小悟文多变。木铎比群英，八方流德声。

雷陈美交契，雨雪音尘继。恩顾各飞翔，因诗睹瑰丽。

傅野绝遗贤，人希有盛迁。早钦风与雅，日咏赠酬篇。
惜花
何景福（元代）

黄金可惜作阑干，偎倚相看尽日欢。秉烛归来犹未足，梦随蝴蝶绕枝看。
龙祠灵应
萧蕃（明代）

斡旋造化妙神功，雨泽随祈即感通。默相丰年多稌黍，黎民报祠永无穷。
去年小除夕邓献之先生自黄州来视予疾谈宴欢甚别后以诗见慰次韵奉答
关棠（清代）

先生一笑春如海，唤起寒梅病里魂。卒岁温燖消雨雪，新诗蕃衍长儿孙。

胜游归后久悬榻，僵卧别来今闭门。愿挟高情越溟渤，吟边独与太冲论。
送陈校官之溧阳
王褒（两汉）

春归残腊里，行色在孤舟。山入毗陵翠，河经溧水流。

青毡寒榻共，绛帐夜灯留。时雨诸生望，休过太白楼。
留衢州王彦博周钦止徐审知
赵蕃（宋代）

漫道诗能陶冶，绝知酒可浮沉。
行值田间积淖，住逢溪上愁阴。
戒赌博
安祯（清代）

丧家荡产莫如赌，昼夜劳神何自苦。好掷樗蒲家业空，劝君莫走赌场路。
乱后思家
尹廷高（元代）

熢燧乱山无雁飞，家书动是隔年期。祖茔樵采谁能主，旧宅存亡未可知。

园竹想添穿壁笋，庭梅应有亚栏枝。归欤何日安生理，剪烛西窗说乱离。
次韵彝古鼎题报德方丈壁
董纪（明代）

老僧谈道席生风，纳得须弥芥子中。云磬响时经藏转，天花落处篆烟濛。

上乘高妙无门入，正觉分明有路通。色本是空空是色，谁知非色也非空。
潮落
韩淲（宋代）

万叠流波一箭风，几多人在荡摇中。顷刻过来无别水，依前平地閤船蓬。
和高簿送梅
王志道（宋代）

文如翻水艳天葩，始信才猷属故家。
为爱新吟贪咀嚼，霜髭捻断日西斜。
朱买臣卖柴图
郑思肖（宋代）

年当五十始荣华，覆水难收重叹嗟。岂信后来春色别，满柴担上尽开花。
桃源忆故人
黄庭坚（宋代）

碧天露洗春容净。淡月晓收残晕。花上密烟飘尽。花底莺声嫩。

晕归楚峡厌厌困。两点遥山新恨。和泪暗弹红粉。生怕人来问。
鲤鱼山阻风天甚寒雨皆成霰
杨基（明代）

江南天气太无凭，草色烟光暖欲蒸。
向晚鲤鱼风乍急，尽吹小雨作春冰。
和李判官
华镇（宋代）

卫玉清标未及门，先知和气袭人温。言高自有精醇味，手敏曾人洗削痕。

一捧丝纶来幕府，两迂舟楫过江村。已惭人取叨交契，更辱新诗仔细论。
白居易有望阙云遮眼思乡雨滴心之句用其韵为秋思十首 其六
郑刚中（宋代）

西风催户西，落叶动相思。柏香穿石鼎，孤起学游丝。

帘垂草亭穿，篱菊弄幽姿。万物同一气，荣悴只如斯。

哦诗诗未成，览镜添霜髭。
卜算子 示蔼卿
关锳（清代）

难得望春来，君又留难住。到得君归没杏花，却又愁春去。

春去肯重来，花落还开否。到得明年有杏花，又要听春雨。
句
杨徽之（宋代）

偶题岩石云生笔，闲绕庭松露湿衣。
补蜀汉铙歌十二首 其十 蜀如虎
胡应麟（明代）

蜀如虎，师甚武。熊罴十万下天府。仁义礼乐为盾橹。

奸雄闭穴气销沮。甘受巾帼呼老姥。嗟嗟，懿如鼠，亮如龙，蜀如虎。
寄家人
沈绍姬（清代）

归来偕隐计犹虚，垂老他乡叹索居。别久乍疑前劫事，路歧才得去年书。

梦如柳絮飞无定，愁似芭蕉卷未舒。记得小园亲手植，一栏红药近何如？
题康长素先生游存庐
曾习经（清代）

壮游十一国，存此好楼居。岳岳乾淳老，冥冥天地初。

一身甘世殉，四海恐邻孤。不昧已灵事，还思种树庐。
寄征人
廉氏（唐代）

凄凄北风吹鸳被，娟娟西月生蛾眉。

谁知独夜相思处，泪滴寒塘蕙草时。
浪淘沙 车中折桃花一枝
樊增祥（清代）

春在竹篱头。溪水悠悠。厩奴探得一枝柔。误引泥金双蝶去，过得并州。

细马载春愁。艳𣿙香鞲。小红相送到秦邮。好似江南根与叶，并坐兰舟。
久旱喜雨
赵崇森（宋代）

五月炎歊化作霖，分明滴滴是黄金。
田禾预卜六分熟，河水新添一尺深。
和气已能周禹甸，至诚端自感汤林。
此时此泽人知否，大慰饥民望岁心。
次韵仇仁父晚秋杂兴三首 其二
鲜于枢（元代）

地静莓苔合，心閒落叶深。炎方秋尚暑，水国昼多阴。

寓意时观画，怡情偶听琴。起予赖诗友，为尔动微吟。
病后久不到湖上晚与客到断桥
姚勉（宋代）

病后久不出，未知湖上秋。
偶逢佳客至，小作断桥游。
荷暗仍香岸，柳疎犹舞楼。
相期明月夜，更此放扁舟。
挽京口使君丰郎中十首
刘宰（宋代）

开边为计苦匆匆，淮水东流战血红。
军令一申人百勇，议郎当日佐元戎。
先天易吟三十首
方回（元代）

两重三画卦，半束百茎蓍。
避就殊凶吉，元无巧与奇。
次韵咏慈山水月庵梅花二首 其二
张烈（清代）

绝世丰姿傲雪前，侬身虽瘦欲争妍。天寒地冷镕筋骨，历尽风霜不乞怜。
寄明复道
石介（宋代）

四五十年来，斯文何屯蹇。
雅正遂彫缺，浮薄竞相扇。
在上无宗上，淫哇千万变。
后生益纂组，少年事彫篆。
仁义仅消亡，圣经亦难散。
其徒日已多，天下过大半。
路塞不可辟，甚于杨墨患。
辞之使廓如，才比孟子浅。
患不恐不救，有时泪如霰。
大贤为时生，去圣犹未远。
昔日到汶上，熙道始相见。
知道在熙道，一见不敢慢。
尊之如韩孟，与道作藩翰。
今春来南都，明复去京辇。
未识心相通，所怀恨未展。
明复无羁缚，我有守宫限。
南走三百里，访我残不倦。
剧谈露胸臆，胸臆无畔岸。
高文见事业，事业盈编简。
一一皇霸略，纵横小管晏。
磊磊王相才，上下包周汉。
二贤信命世，实为有道见。
天使扶斯文，淳风应可逭。
我缀二贤末，材驽媿款段。
瑞鹤仙·西风苹末起
赵长卿（宋代）

西风苹末起。动院落清秋，新凉如水。纤歌遏云际。正美人翻曲，阳春轻丽。兰衣玉佩。拥南斗、光中一醉。有邦人、万口同声，赞叹我公恺悌。

百里。年丰谷稔，事简刑清，颂声盈耳。鹏程九万，摩空展、垂天翼。定丹书飞下，彤墀归去，秘略家传小试。看封留、亘古功名，未容退避。
往鸡山视曹甥营母坟夜归
虞俦（宋代）

轧轧篮舆出暝途，铸钱坞里验青乌。忽然月在千松顶，影落琼瑶满地铺。
咏松
李訦（宋代）

半依岩岫倚云端，独立亭亭耐岁寒。
一事颇为清节累，秦时曾作大夫官。
安乐坊牧童
杨万里（宋代）

前问牵牛渡溪水，后问骑牛回问事。一问吹笛笠簪花，一牛载问行引子。

春溪嫩水清无滓，春洲细草碧无瑕。五牛远去莫管它，隔溪便是群问家。

忽然头上数点雨，三笠四蓑赶将去。
代吴儿作小至后九九诗八解 其六
张侃（宋代）

转头七九数过三，无事閒从野老谈。花气熏人能样猛，脱来布衲两头担。
虞美人（和瞻叔兄除夕）
魏了翁（宋代）

一年一度屠苏酒。老我惊多又。明年岂是更无年。已是虚过、三十八年前。

世间何物堪称好。家有斑衣老。相期他日早还归。怕似瞻由、出处不曾齐。
赠蔡茂材贯之子与
叶适（宋代）

蔡家五千卷，藏向石庵中。
讲诵今几日，飘零随陨风。
隔垣孤响度，别井暗泉通。
安得无爻象，与将吾道东。
感石榴二十韵
元稹（唐代）

何年安石国，万里贡榴花。迢递河源道，因依汉使槎。

酸辛犯葱岭，憔悴涉龙沙。初到摽珍木，多来比乱麻。

深抛故园里，少种贵人家。唯我荆州见，怜君胡地赊。

从教当路长，兼恣入檐斜。绿叶裁烟翠，红英动日华。

新帘裙透影，疏牖烛笼纱。委作金炉焰，飘成玉砌瑕。

乍惊珠缀密，终误绣帏奢。琥珀烘梳碎，燕支懒颊涂。

风翻一树火，电转五云车。绛帐迎宵日，芙蕖绽早牙。

浅深俱隐映，前后各分葩。宿露低莲脸，朝光借绮霞。

暗虹徒缴绕，濯锦莫周遮。俗态能嫌旧，芳姿尚可嘉。

非专爱颜色，同恨阻幽遐。满眼思乡泪，相嗟亦自嗟。
醉蓬莱（拟人贺生日）
史浩（宋代）

纪今辰高会，屈指三朝，更逢重九。珠履瑶簪，聚一天星斗。菊蕊含芳，桂花笼艳，有美容争秀。衮绣堂中，蓬壶影里，异香喷兽。

况是清朝，太平真主，治享雍熙，眷深耆旧。恩锡兼金，遣星轺东走。咫尺威光，下拜归美，愿我皇眉寿。自此重裁，谢笺千纸，年年回奏。
赠韦况
李约（唐代）

我有心中事，不与韦三说。秋夜洛阳城，明月照张八。
和英书记二首
曹勋（宋代）

向来衰病倦年华，坐卧颓然静不哗。
只拟闲时忘往事，了无好语继余霞。
屡哦物表云笺句，一扫空中睡眼花。
每到思丰如奉诲，结茅喜近梵王家。
次韵春 其一
卫宗武（宋代）

水行苦严厉，万汇喜得春。解雷久忽震，蛰户奋者殷。

根芽沐膏雨，旸晖复熹晨。淑气盎原野，鼎鼎来芳辰。

小车度花阴，游芳浮曲尘。少年争竞春，外诱何纷纷。

老矣蠲其华，寄贤而葆真。多吟以为富，犹恐道益贫。
寄蜀二首
刘子翚（宋代）

有客传归信，愁怀得暂宽。
儿童占鹊喜，邻里借书看。
离蜀秋方半，浮湘岁欲阑。
柴门频洒扫，梦想见征鞍。
陈经略生朝四首
汪应辰（宋代）

妫姓从来莫与京，传家初不为金籯。
只今八桂苍苍处，倍觉中台两两明。
南徼不闻刁斗击，北辕行见衮衣迎。
定知天锡公难老，端与邦家立太平。
对月
毛滂（宋代）

柳梢地面绝微风，一片寒光万里同。
冰骨直疑潜里换，尘心都觉坐来空。
蚌胎有露珠成颗，蟾窟无云玉作宫。
莫怪幽人吟到晓，不知清兴自无穷。
送周初平
陈瓘（宋代）

虀盐虽不饱，心与古人期。
口体非吾养，纷华任尔为。
经明逢地芥，颖脱看囊锥。
两骥皆宛种，天衢好并驰。
行春辞三首
陈造（宋代）

白沙兮青莎，徐予车兮坡陀。
黮屯云兮阁雨，沸后海兮起波。
纷屯与小红，媚丰润兮靓嘉。
声禽鸟之啾唶，偕人语兮相和。
惊鸡蜚而跳犊兮，俨倦憩之人家。
玩岁华之挽仰兮，复躞蹑而此过。
彼何人兮骈首，争指似兮笑哗。
铿有声兮长谣，疑其赓蒍于之歌。
方玄英故居
林景熙（宋代）

舣舟鸬鹚港，白云满高原。
借问玄英居，遗构无复存。
精灵几百载，山鬼凭幽昏。
独遗文字香，隐隐草树根。
转盼东山麓，彷佛见柴门。
啼猿助凄恻，亦复销我魂。
渔父捉归桡，牛羊下前村。
长揖者谁子，未识情已温。
云十有六叶，咸通之耳孙。
缅思幽人后，风雅天所敦。
追悼侍姬冬梅八首 其六
李鸿章（清代）

团扇秋风肯弃捐，别离终恐误婵娟。料知化石心如昨，不抱琵琶过别船。
七月四夜十过差凉闲坐和徐子融晦日所寄四绝
陈文蔚（宋代）

珍重羲黄书一编，昔经秦火不能然。
君今於此得消息，岂外吾身更觅天。
哀巩仲至
叶适（宋代）

老衰哭无泪，行叹复坐嗟。
荒凉鹤呜村，尚友初萌芽。
当时各年少，涉世迷骊騧。
中天悬明月，争欲伸手拿。
朝语日再昃，夜谈更五檛。
君文蚤贵重，蜀锦载胡车。
离离三千首，雅正排淫哇。
石碑富规制，玉策垂芬葩。
简牍尤妙美，一字不可加。
笑我自山野，悲君混泥沙。
古称骚人穷，留与后代夸。
临谁寄音信，已受南台衙。
俄然被弹射，翻燎北坞畲。
季也守大玉，千里畦稻麻。
请登小芙蓉，万仞凌烟霞。
兹游隐者事，亦用期屡差。
书来病良慰，誓言指春华。
秉我乌臼烛，瀹以蒋富茶。
那知是绝笔，杨柳空白花。
颇疑魂气升，彷佛天之涯。
多生註周易，遥认草玄家。
解语花 鞭春
杨芳灿（清代）

鲜云乍卷，丽景初舒，箫鼓晴郊闹。朱幡翠葆。纷成队、儿女拦街欢笑。

蹄莹角矫。讶刻画、形模偏肖。待来朝、扑散香尘，看彩丝争袅。

陌上春泥融了。渐软红吹涨，花信先到。玉骢騕袅。

寻芳客、别有珊鞭萦绕。田家相报。听远树、架犁催晓。

好呼童、饭犊烟坡，劝东畲耕早。
宫词 其八十六
赵佶（宋代）

杏绿桃绯一片春，后庭花卉尽坤珍。鞦韆峻架临芳径，须信韶光每岁新。
会饮得助这分韵得千字
李弥逊（宋代）

长松下荫八尺椽，四壁不碍万里天。
水边笙簧成两部，月里山里收大千。
山中宰相尘中仟，杯如流星酒如泉。
饥蝉暝鸟莫浪语，净扫绿苔共醉眠。
过清远与李廷清
湛若水（明代）

先时此梦报庭清，微服西游计已成。今古此机神莫测，老夫直欲废将迎。
闻永定河堤有泛溢处诗以志怀
弘历（清代）

永定古桑乾，荡漾延数县。虽获一麦收，难免三伏漫。

制堤以束一，其初颇循岸。无何淤渐高，泛溢乃频见。

下口凡屡更，扬沸岂长算。今夏雨略多，盈壑致旁灌。

或云听其然，功倍于事半。试看无堤初，何无冲决患。

近是究难从，哀哉彼饥荐。
初雪
刘敞（宋代）

三日风振海，中宵雪覆城。已看秋落漠，更逼岁峥嵘。

原隰龙沙碛，楼台白玉京。知谁错吹律，物物骤堪惊。
秋来庭下杂花盛开对之感怀作
晁说之（宋代）

春花擢翠干，秋花披芳丛。
丛花都且闲，天质不为容。
宁谢儿女赏，本自能凄风。
持之奉君子，令德晚更崇。
画梅歌为朱大理题
薛瑄（明代）

天地有清气，钟人亦钟物。阿谁写出江南春，彷佛湖山见佳木。

老干何槎牙，柔条亦森罗。疏枝夭矫相交加，花神幻出连空葩。

长风吹落天家雪，万蕊千枝晓争白。瑶台仙子舞衣飘，姑射神人佩珠结。

冰玉之姿孰与伦，生来不受半点尘。野草閒花真𤨏屑，粗桃俗李徒纷纭。

物意有如此，人间真太奇。庾岭何须访消息，孤山不用寻横枝。

但愿江山处处结真味，共与盐鹾调六气。星骑箕尾若可追，编书垂誉过千世。
正月十五夜玩月诗 其一
范传正（唐代）

风凄城上楼。
答李康文
黄庭坚（宋代）

才甫经年断来往，逢君车马慰秋思。
幽兰被迳闻风早，薄雾乘空见月迟。
每接雍容端自喜，交无早晚在相知。
深慙借问谈经地，敢屈康成入绛帏。
挽仁宗皇帝辞五首
郑獬（宋代）

付托神灵器，子孙千万年。
果为天下福，遂得圣人传。
已定无疆业，方成顾命篇。
明朝无一事，脱屣或登仙。
秦侯不调累年识者叹息兹以规恢秘略亲简上知
杨冠卿（宋代）

天骄饱肉气勇决，忆昨弯弧射汉月。
玉关保障烽燧惊，豺狼塞路人踪绝。
将军方著从事衫，指挥义士征河南。
设奇间道依嵩谷，百战崎岖不解骖。
攻城陷阵收殊绩，捷书夜到甘泉北。
天子兴嗟恨见晚，俾将楼船护江国。
将军击檝誓中流，英风凛凛气横秋。
胡为拘絷不得逞，归戴南冠效楚囚。
一朝奋激肝胆露，刺刺羞闻婢子语。
袖携文字几千言，径趍阊阖排云去。
帝敕天丁下取将，玉音诵之声琅琅。
侍臣却立屏东箱，奇谋创见惊未尝。
明日北门天子诏，似怪十年犹不调。
尽还故秩问所从，豪杰中原资号召。
我今尘敝黑貂裘，药裹关心万事休。
挑灯看剑夜无寐，耿耿犹怀嫠妇忧。
相期谈笑青油幕，关河去展规恢略。
燕然碣石与天齐，为君重勒千丈碑。
赠染髭宋道人
姜特立（宋代）

道人染髭须，返老作年少。
虽得陆公怜，却被吕公笑。
道人尔休痴，百年终漏逗。
效古词
施肩吾（唐代）

莫愁新得年十六，如蛾双眉长带绿。

初学箜篌四五人，莫愁独自声前足。
题半径二首 其一
薛侃（明代）

水石成芳岛，云林蔼暮晴。波光涵万景，不必问蓬瀛。
请聪公和尚住山阴县复宿山疏
耶律楚材（元代）

昔日文殊曾复宿，当年聪老可重来。此山便是真佛窟，何必区区礼五台。
客秋偶憩西子湖皆令携幼女过访发方覆额遂能诵诗写法帖楚楚可人今依然梦想间并裁小诗似之
朱中楣（清代）

瑟瑟轻罗澹澹妆，柳梢莺语乍调簧。乌云应拂春山小，红蕊初调夜雨香。

鸳水毓灵多鲍谢，蝇头妙楷逼钟王。梦回犹记殷勤别，几欲笺诗燕子忙。
登松台清秋有感
徐淮（明代）

欲浇磊砢惟凭酒，竹叶满樽翻绿波。
欹帽正当风力紧，吹箫无奈月明何。
高林红叶得霜醉，故国青山入梦多。
客子长怀有谁识，凭高一笑付清歌。
六盘山
黄英（明代）

六盘山下路，如掌雪花肥。枯柳迎双轨，惊沙走四围。

岁寒诗骨瘦，春信陇头归。惆怅私怜甚，呼僮再进衣。
自用台字韵一首
刘克庄（宋代）

脱了荷衣事将台，羁留又见岭梅开。
诗因癸水辰山作，讼自雷梅电县来。
架上书从人借读，墙边竹是俸移栽。
小窗睡起无情味，闲听饥禽啄砌苔。
残腊雪再作二首 其一
李纲（宋代）

朔风三日散轻埃，珠蕊琼花一夜开。灏气远从云表下，清声初自竹间来。

未论上瑞呈三白，且助元功泽九垓。向晚城楼聊寓目，西山千叠玉崔嵬。
西园十咏 其四 翠鳞渠
邓云霄（明代）

池光摇赤日，鱼性正怀新。汲井翻银浪，清渠蹙翠鳞。

桔槔看物变，升斗笑波臣。试问临流者，兰亭第几人。
过巴河寄经父
孔武仲（宋代）

当时联盖入东都，回首推迁二纪余。
此地山川终不改，浮生光景半成虚。
清谈剧饮梦寐隔，断羽沉鳞音信疏。
谁道丰城双宝剑，紫烟长绕斗牛墟。
偈颂一百四十二首 其八十八
释广闻（宋代）

控佛祖大机，廓人天正眼，便恁么去。入得育王门，要见育王人，远之又远。

试看海上明公秀，何似堂中首座简。
集古 其一 仙庙
李俊民（金朝）

桂泠松香十里閒，水晶如意玉连环。

年年笑伴皆归去，门对寒流雪满山。
厓山吊古三首 其三
李时行（明代）

野树云垂古庙阴，愁翻白浪众山沉。捐身万里孤臣泪，誓死三军恋主心。

日照乾坤馀正气，寒生风雨助哀吟。茫茫沧海深如许，不似行人恨更深。
碧牡丹 自锡山却返武林，朋辈招邀，勉留十日，劳歌未已，重赋短章
周之琦（清代）

乍送轻帆去。却趁回波住。小别经旬，早是秋光催暮。

醉撷霜萸，怜断红非故。伤心江上尊俎。

瘴乡路。黯黯情味苦。欢场可堪追溯。怨绿眉峰，应念天涯风絮。

甚日重来，寻唾绒窗户。一痕清泪弹处。
出塞曲二首 其一
任淳（明代）

十八羽林郎，飞腾事朔方。青萍玄锦毂，赤兔紫丝缰。

沙漠今巢穴，燕然古战场。王庭须远遁，卫霍在边疆。
东湖晚步洪恩桥海棠洞三首
陈杰（宋代）

城里北风连夜号，平湖卷绿上枯壕。
不知江水长多少，樯尾过城三丈高。
和仲模梅花
郑刚中（宋代）

亭亭清瘦出尘埃，高格端从物外来。
先对雪霜含素艳，任教桃杏作红腮。
芬芳多向闲中得，孤寂偏寻静处开。
长愿一枝横夜月，春风谩诞莫相催。
句
王宏（唐代）

春来赏遍牡丹春，江上侯家迥出群。
送卢廷佐还金陵得印字
徐庸（明代）

君家出陈留，乃是商□令。父祖寓京华，于时正髫龀。

为儿喜不凡，读书负英俊。群经与诸史，宰割若芒刃。

百鍊求至精，久磨能不磷。一朝献文章，四海声名振。

金榜虽未题，留心特登进。祖茔在吴山，桧柏清以润。

拜扫独来远，归帆趁风顺。移孝可为忠，方今似尧舜。

鲸飞演澥阔，鱼化风雷迅。春满杏园花，期看时题印。
送程中丞介甫赴云南行台
卢挚（元代）

萧萧征马鸣，冽冽惊飙吹。闻君远行迈，执法西南夷。

六诏汉始通，有唐亦羁縻。今虽郡县置，绥怀不在兹。

物产富金具，吏习为磷缁。垢衣可无浣，直绳讵易持。

肃躬行所素，举纲植其维。寒霜固非厉，春阳竟何私。

坐令蛮风革，仰报国士知。泛泛江海客，区区简书期。

恨恨久别离，去去长相思。
送何子应二首
冯时行（宋代）

功名本自属诸生，谁向沧浪便濯缨。
枕上日高惟我懒，船头风饱看君行。
眼前历历几经手，意外悠悠久系情。
待得封侯应有日，胸中况贮万奇兵。
西涯诗 其二
法式善（清代）

路折李公桥，吾庐一水隔。杨柳绿依依，不见李公宅。

桔槔亭已颓，清响落林隙。微风散稻田，斜月上松石。

菜园全荒凉，莲花总幽僻。惨淡经檀花，照人犹深碧。

李公社稷臣，杯酒非所适。挥涕白鸥前，散发秋堂夕。

竹林寄余兴，禅房时著屐。偶然出诗句，幽怀感今昔。

虾菜尚难具，平泉安足惜。惟有法华庵，空廊黄叶积。
杖锡山
孙应时（宋代）

万杉夹道磴千盘，岩水溪风彻骨寒。
坐久云烟过庭角，睡馀星斗转阑干。
登临不尽山咱险，景物无穷世界宽。
会得人生安乐法，不须袢板与薄团。
答韩毅伯五首
王炎（宋代）

为别未一日，思君如三秋。
解后孤城中，握手复少留。
士方未遇孤，鲜不困宦游。
君独刍拳色，胸次回尤牛。
自愧得之浅，误欲代君忧。
白璧识者稀，驽马市者稠。
莫作分外虑，轻重终不侔。
诸公竞推轂，失士固所羞。
玉泉垂虹
王洪（明代）

碧嶂丹厓泻不停，翠微云净转分明。
春风不散空中影，夜月偏闻树底声。
内苑分来瑶水合，御桥流出凤池平。
仙源信与人间别，岁岁年年长自清。
鹊桥仙
刘望之（宋代）

只应将巧畀人间，定却向、人间乞取。
戏简文孺林剂局
方岳（宋代）

广文毡寒不可忍，月边顿作乘鸾兴。
府公给告使者嗔，甘坐画眉取归径。
晓携手版中书堂，春风满身芝术香。
物无疵疠清书长，倘有囊有医国方。
案上梅
李弥逊（宋代）

横枝当案雪未融，夜窗印月影若空。
人怜太瘦不奈冷，自抱纲独无愁容。
春风杂花岂不好，一知难与孤芳同。
宁来作伴管城子，静炷沉水听号松。
维故人别墅
行端（元代）

门径无尘有绿苔，东风落日旧曾来。白头道者今何在，一树樱桃花自开。
别余谐
王十朋（宋代）

我昔自总角，识君先大夫。闺门脩子职，乡里号名儒。

仁者偶不寿，善人宜有孤。肯堂能自勉，泉下慰榛芜。
满江红·明日生初
李曾伯（宋代）

明日生初，还知否、明年六十。嗟老矣、满头都缟，寸心犹赤。三十载间尘土债，几千里外风涛役。赖君天、许放故山归，恩无极。出而作，入而息。美可茹，鲜可食。任浩书空咄，禹笑人寂。断国谋王非我事，抱孙弄子聊吾适。且从今、时复一中之，杯中物。
陈阜卿书云闻诗筒甚盛可使流传江西否戏用竹萌韵以寄
王十朋（宋代）

江西大帅本仙官，馀事篇章过定安。欲遣诗筒寄诗伯，恐嫌白俗孟郊寒。
奉和幸安乐公主山庄应制
卢藏用（唐代）

皇女琼台天汉浔，星桥月宇构山林。飞萝半拂银题影，

瀑布环流玉砌阴。菊浦香随鹦鹉泛，箫楼韵逐凤凰吟。

瑶池驻跸恩方久，璧月无文兴转深。
天童山溪上
王安石（宋代）

溪水清涟树老苍，行穿溪树踏春阳。
溪深树密无人处，唯有幽花渡水香。
以豆豉送谹父
王洋（宋代）

吴楚家山一水分，金山僧饭饱知闻。
蓴丝煮菜无消息，监豉聊供旧使君。
明日欲对通夕不成寐枕上赋墨梅诗还契师宿逋 其二
许及之（宋代）

胸中扫除烟火食，笔端洗涤苍苔痕。立雪家风真第一，我欲著句今忘言。
寄浙西张廉访二首 其一
汪泽民（元代）

今代皇华使，张纲德业优。弓刀閒上将，旌节按诸侯。

强禦成擒虎，高才善解牛。遥怜浙江水，不向宛溪流。
杂诗四首
黄庭坚（宋代）

佛子身归乐国遥，至人神会碧天寥。
劫灰沈尽还生妄，但向平沙看海潮。
对酒当歌
白居易（唐代）

强来便住无禁老，暗去难留不奈春。
摘红英 春雨惜花
李符（清代）

鸳衾冷。春眠醒。温黁炉火销金饼。檐声细。添愁思。

料得烟梢，都无香气。

妆楼凭。钩帘听。暗倾一地胭脂凝。回心髻。簪花未。

怪他紫燕，衔来红碎。
联芳词三首 其三 解花语
王行（元代）

寒消雪点，暖弄烟丝，又去年时候。蕙芽初透。轻澌尽、蹙蹙翠波风皱。

浅黄晕柳。微隐映、琼芳孤秀。最爱他、纤指轻轻，折暗香盈袖。

艳质固应低首。却休惭秾丽，不似清瘦。也还知否。

可人处、飞燕玉环都有。罗浮梦后。更莫问、前村沽酒。

但好教、腻白娇红，镇年年如旧。
足献吉秋风南北路相别寺门前之句
鲁山泰公（明代）

身世本如寄，去留俱洒然。
秋风南北路，相别寺门前。
送闻义师谒池阳郡守
林逋（宋代）

渺渺大江流，沿洄过几州。
登舻忽此别，振锡未尝游。
九子寻真界，千兵见假侯。
松枝谈妙字，铃阁想迟留。
宣州杂诗二十首
梅尧臣（宋代）

伍员奔吴日，苍皇及水滨。
弯弓射楚使，解剑与渔人。
抉目观亡国，鞭尸失旧臣。
犹为夜涛怒，来往百川频。
次韵送师廷珍忠州学官
周孚（宋代）

踵门人已笑，那更话因依。我技真呈拙，君材自造微。

一官俱蠹简，两地各鹑衣。踏遍江南路，扁舟今又归。
水调歌头（姑苏台）
张鎡（宋代）

孤棹溯霜月，还过阖闾城。系船杨柳桥畔，吹袖晚寒轻。百尺层台重上，万事红尘一梦，回首几周星。风调信衰减，亲旧总凋零。

认群峰，寻四塔，尘烟横。平生感慨，况逢佳处辄销凝。休说当时雕辇，不见后来游鹿，斜照水空明。猛把画阑拍，飞雁两三声。
天香 芦帘
戴延介（清代）

密织枯枝，匀编露叶，摇飏一桁斜挂。冷月轻筛，霜风细簸，镇护茅檐寒罅。

低掀侧帽，记贳酒、者回村舍。消受天寒岁晚，无分绮窗珠榭。

押边夕阳才下，惯掩映、一灯红灺。最是寒添六尺，雪花轻洒。

荡户梢梢瑟瑟。又那管、江湖梦魂惹。卷起萧疏，柴门低亚。
点绛唇 其一 路德友席上作
赵彦端（宋代）

山水乡中，岂知还有中原笑。醉歌倾倒。记得升平调。

旧日年光，试把华灯照。心情好。有些怀抱。拟向梅花道。
次太守郑安恭探梅过西湖韵 其一
张栋（宋代）

亭亭冰质照溪明，㶁㶁如闻环佩声。初讶玉妃游月地，但无他仗引霓旌。

使君再约慇勤赏，天意从教烂漫晴。诗律清严谁敢犯，七言今始见长城。
即事呈闳中顺之二年兄二首
晁补之（宋代）

吾两同年俱可人，平生一为知己伸。
何由利口似虎圈，应不拭吐烦龙巾。
卜邻只约二三子，看山拟分千百身。
绿鬓哦诗欲成雪，朱颜得酒尚能春。
疏影 赋得蛛丝网落花
张珊英（清代）

檐蛛暝织。放游丝一缕，黏住香魄。满地馀芳，不卷重帘，正怯晚来凄寂。

东风又是频吹送，共柳絮、一般轻别。忍看它、罥尽残红，春去这番难觅。

淡月深林乍影，小楼凝望处，悬布篱隙。恰似闲愁，系得芳心，一刻几回欹侧。

多情凤子寻香梦，想叶底、双双怜惜。莫教它、粉翅飞来，随著春魂狼藉。
鹊桥仙·同钦叔钦用赋梅
元好问（金朝）

孤根渐暖，芳魂乍返，待吐檀心又懒。未先拈出一枝香，算只是、司花会拣。
情缘未断，韶华易减，早去寻芳已晚。东风容易莫吹残，暂留与、何郎慰眼。
书叹
陆游（宋代）

人生如春蚕，作茧自缠裹，一朝眉羽成，钻破亦在我。
少年不自珍，妄念然烈火，眼乱舞腰轻，心醉笑齿瑳。
余龄幸早悟，世味无一可；但忆唤山僧，煎茶陈饼果。
与道按田至湖山有诗凡九章次其韵 白云泉
沈与求（宋代）

瓦鼓喧喧殢土龙，纸钱零乱野祠中。谁能向此分馀沥，润泽焦枯不计功。
春风篇
赵完璧（明代）

春深暮夜春风号，沧溟吹转凉月高。脩篁历乱不成影，长松滚滚翻江涛。

断云流空光惨惨，归鸿失侣声嗷嗷。迢递琅珰下绮阁，破窗耿坐烧兰膏。

台城柳条今又碧，金谷花枝向谁赤。一番草绿长杨基，千载春光乐游陌。

西陵无复望铜台，北邙一夜摧松柏。春来春去奈人何，古人今人春几多。

叹息风前一杯酒，亦曾笑把昔人手。今古情怀不相值，祗合冥会浮生意。

翩翩白马金鞍光，晴川渺渺桃李香。东山华容莫相弃，兰陵美酝何可量。

梨花皓夜夜不寐，秦筝金雁飞高堂。春风日日吹我袂，春酒时时淋我觞。

但于芳春羡风物，不向春风空断肠。吹颓琼岳了不觉，落来乌帽从数数。

百年幻梦瞬息尔，莫令来者悲龌龊。吁嗟太昊封姨兮难久依，亦能布春兮送春归。

今日清樽惜沈醉，明日苍苔红雪飞。
妇女之孝二十首 其九 陈孝妇
林同（宋代）

妾昔与夫别，夫曾共妾言。忍能幸夫死，不得顾姑存。
赋韩叔夏雪斋
胡寅（宋代）

君不见齐王筑宫夸孟子，瑶殿珠阶千柱启。
只知歌舞暖娥眉，君未能贤宁乐此。
又不见玉局文章万丈光，七年忍冻吟黄冈。
忽骑白凤凌天去，江上空余一草堂。
不如衡山乐谷藏春风，明窗小阁地炉红。
物自涅缁分净秽，我方瀌晛阅穷通。
夜惊山竹珊瑚折，起爱溪松蒙晓月。
蹇驴乌帽去相寻，可但子猷清兴发。
观吴兴俞君新之作画于瑞竹俞君索诗漫兴四绝
赵蕃（宋代）

作画与作诗，妙处元同科。
苟无自得处，当复奈渠何。
小塔寺
曹鼎望（清代）

楚天黄叶暮，禅院白云封。径僻宜乘兴，亭留为劝农。

乱篁迷小塔，斜石倚孤松。久坐从僧话，林端送晚钟。
诸韩来会别
梅尧臣（宋代）

诸韩行有日，别思会依依。
独叹从予少，还看似子稀。
呼童聊奏酒，洒水为开扉。
苏合染裘美，雪中阊阖归。
颂古十首
释昙华（宋代）

苦瓠连根苦，甜瓜彻蒂甜。
两般滋味恶，中后入黄泉。
题龙隐岩
方信孺（宋代）

春波饱微渌，斗柄函空明。
方舟贯岩腹，鹅鹳相酬鸣。
仰窥穹窿顶，宛转百怪呈。
仅余鳞甲碎，不见头角狞。
下闯清泠渊，演迤万顷澄。
但同鱼鸟参，勿遣蛟龙惊。
抉苔抚奇篆，倚棹看题名。
三将标殊勋，自与山不倾。
谁欤赘小筑，正恐山灵嗔。
南涧更幽绝，仙佛依峥嵘。
太虚可为室，岂复资药楹。
乳泉助茗碗，中有冰雪清。
何须骖鸾去，此即白玉京。
鼎来不速客，抱琴忽逢迎。
爱此无弦曲，岩溜同一声。
为君洗尘耳，唤我诗魂醒。
祗愁白衣至，好句亡繇成。
偈颂一百零二首
释绍昙（宋代）

骨瘦如柴，机深似井。
画地为牢，酷行商令。
儿孙无地雪深冤，烧炷兜娄苦告天。
庆侍郎
赵孟僖（宋代）

不恋持荷侍玉皇，再从均燕似山堂。
世间何物侔清节，照水梅花傲雪霜。
自勉
李覯（宋代）

月欲东生日又西，莫随儿女醉明时。
黄泉一向埋愚鬼，不与人间史笔知。
山花子
冯幵（清代）

恻恻轻风透碧纱。小屏残夜月西斜。照见旧时襟上泪，似桃花。

西枕蘅芜迷睡蝶，隔墙杨柳有啼鸦。一夕疏窗横烛坐，忽天涯。
和伯钧节推
彭汝砺（宋代）

昔年相见蜀山隈，落落知君匪众材。白发今时俱老大，青山何日盍归来。

烟尘草草驰军檄，风雨匆匆把酒杯。万事欲言终不尽，诗成悽怆有馀哀。
叶宗裔为令叔求竹山诗
戴复古（宋代）

爱竹旧称王子猷，今君异世等风流。
山中便是清凉国，门下合封潇洒侯。
有此一堂真可隐，不妨诸侄与同游。
吟边想像参差绿，许我携琴一到不。
绍兴以后祀感生帝十六首 盥洗用《保安》。
郊庙朝会歌辞（宋代）

冲牙锵鸣，肃容专精。交神之义，罔敢弗诚。设洗于阼，罍水惟清。

盥以致洁，感通神明。
次韵沈文举为凤阳钱文规题画
董纪（明代）

一自移家禹会村，十年不出草堂门。旧时桑梓今看尽，夜夜九山劳梦䰟。
寄题虞阳山周氏隐居五咏 其二 佚老堂
孙觌（宋代）

浮生知几何，闻道苦不早。过眼电掣云，转看露晞草。

匆匆已解镳，马鬣翳蓬葆。夫君悟无生，不待须发皓。

朝行清溪曲，暮宿白云道。柴门鸟迹绝，槁叶风自扫。

竹间雨泠泠，花上日杲杲。坐对五大夫，自足休吾老。
丙午冬再偕杨剑昙北上留别同学诸子
傅寿彤（清代）

匹马频年盼卸鞍，催人风雪又长安。青回野岸边笳冷，白走荒沙乱叶乾。

各有诗情随梦转，平分剑影入愁看。天涯难寄相思绪，记取燕山路几盘。
戏题百叶梅花
谢逸（宋代）

细朵斜枝恼意香，月明疏影媚横塘。悬知不结青青子，故作无情淡淡妆。
秋景
张祖继（清代）

秋林环绕秋水池，借他娱老须及时。性情与人大悬绝，寻常之及翻居奇。

枫树丹青设色画，藕花开阖无声诗。一钱不费许游眺，天赐眼福那敢辞。
次韵杨县丞见寄
沈与求（宋代）

双瞳炯炯四筵倾，少日才堪赋两京。花县署曹聊试可，鳣堂传德尚流清。

横琴勿写峨峨志，引水当令㶁㶁鸣。后夜扁舟同泛月，野田端见绿芜平。
上清乐 其十
赵佶（宋代）

万仞霞山峙玉虚，四司冠剑护灵都。

众真稽首持天禁，腰佩仙皇逸录符。
所思
李骥元（清代）

春风无待约，特地到窗前。杂树花仍发，三江客未还。

断云依海水，晴日远吴天。世路艰难悉，归来枕石眠。
山茶花
金朋说（宋代）

严寒瑞雪正飘飘，布满乾坤似玉浇。
独见墙头倾赤艳，鲜红几朵破琼瑶。
和考功员外杪秋忆终南旧宅之作（以下六首一作卢纶诗）
常衮（唐代）

静忆溪边宅，知君许谢公。晓霜凝耒耜，初日照梧桐。

涧鼠喧藤蔓，山禽窜石丛。白云当岭雨，黄叶绕阶风。

野果垂桥上，高泉落水中。欢荣来自间，羸贱赏曾通。

月满珠藏海，天晴鹤在笼。馀阴如可寄，愿得隐墙东。
马酮
员炎（元代）

漫说千杯不醉人，清光压倒洞庭春。携行可用紫丝络，渴饮不烦乌角巾。

摇动革囊成酝酿，封藏花盎作逡巡。坐中一混华夷俗，或有豪吞似伯伦。
岁暮
陆游（宋代）

浅色染成官柳丝，水沉熏透野梅枝。
客来莫怪逢迎嬾，正伴曾孙竹马嬉。
酬滑州公仪龙图见寄
欧阳修（宋代）

画舫斋前旧菊丛，十年开落任秋风。
知君为我留红◇，犹记栽花白发翁。
仙吕·后庭花·孤身万里游
吕止庵（元代）

孤身万里游，寸心千古愁。霜落吴江冷，云高楚甸秋。认归舟，风帆无数，斜阳独倚楼。
功名揽镜看，悲歌把剑弹。心事鱼缘木，前程羝触藩。世途艰，一声长叹，满天星斗寒。
过江山县浮桥有感
陆游（宋代）

堪笑行人日日忙，又扶衰病过浮梁。
滩流急处水禽下，桑叶空时村酒香。
枯＊敢怀贪雨露，饥鸿自悯犯风霜。
宦途商略无安处，早晚归耕剡曲旁。
次韵胡秀才遗桃花
邹浩（宋代）

灼灼桃源数朵红，青禽传到荜门中。傍人只喜窥春色，达士元来寄祖风。

谩说几经千岁赏，会须一笑万缘空。沉香散处圆蒲稳，花自蕃鲜体自同。
寄亳州林待制
陈师道（宋代）

湖海相望阙寄声，云林过雨未全晴。
青衫作吏非前日，白首论文笑後生。
似听儿童迎五马，稍修书札问专城。
一闻苦李蒙庄句，不复人间世後名。
癸酉仲夏自□道□华严山主正师上人□□相遇今忽至止且云□□□□□□携酒□□□□□□□□□□□□□□
丁谓（宋代）

坏衲相过羽服迎，可怜□静□营营。我思江上忘身计，师出山中乞寺名。

振锡回还心未住，布金圆□意方平。零陵泉石三湘最，莫踏□□□□□。
寄远
詹茂光妻（宋代）

锦江江上探春回，销尽寒冰落尽梅。
争得儿夫似春色，一年一度一归来。
封龙十咏 其二 白云洞
安熙（元代）

峨峨两峰间，崔嵬耸双阙。中有仙人洞，恍若仇池穴。

朝开白云仙，暮掩白云灭。朝昏有奇变，宛与人世隔。

我来搴绿萝，深寻得幽绝。平仙栖遁志，兹焉益超越。

未成长往计，复愧固穷节。永怀静修铭，凄其仰前哲。

会当结茅屋，来此寄疏拙。沈思毕旧闻，长歌抱明月。

白云应更深，老眼益清彻。未敢献吾君，聊尔自怡悦。
赠昙秀
苏轼（宋代）

白云出山初无心，栖乌何必恋山林。
道人偶爱山水故，纵步不山湖岭深。
空岩已礼百千相，曹溪更欲瞻遗像。
要山水味孰冷暖，始信梦时非幻妄。
袖中忽出贝叶书，中有璧月缀星珠。
人间胜绝略已遍，匡庐南岭并西湖。
西湖北望三千里，大堤冉冉横秋水。
诵师佳句说南屏，瘴云应逐秋风靡。
胡为只作十日欢，杖策复寻归路难。
留师笋蕨不足道，怅望荔子何时丹。
送吕令防赴海门宰
韩元吉（宋代）

野阁山扉旧卜邻，竹阴花径每情亲。
举觞契阔又千里，同社凄凉无几人。
濯濯未妨如月柳，悠悠真不奈风尘。
海门应去蓬莱近，我欲乘桴试问津。